Növekedés a kegyelemben iV.
Vágyódás Isten után
A keresztyén élet a növekedésről szól. Isten ugyanis úgy tervezte, hogy lelki életünk kezdő- (megtérés) és végpontja (megdicsőülés) között legyen egy szakasz, amelyet a változás és növekedés jellemez. Ezt a szakaszt hívjuk megszentelődésnek, ami tulajdonképpen nem más, mint a földi, testben leélt életünk. Ezt a szakaszt a szükségszerű változás jellemzi. Megtérésünk a lelki születésünk és csecsemőkorunk kezdete. A megtérés még nem a cél, csupán a rajt, amellyel elkezdjük egész életen át tartó futásunkat.
Éppen ezért fontos figyelmet fordítani a növekedés kérdésére. Miben kell növekednünk? Mitől fogunk növekedni? Ezek olyan fontos kérdések, amelyeket minden keresztyénnek tisztáznia kell. Az elmúlt alkalmon a növekedés egyik fontos tényezőjével, az istenfélelemmel foglalkoztunk. „A bölcsesség kezdete az Úr félelme.” – mondja a Zsolt 111,10. Istent félnünk kell, ha hitben érett keresztyének akarunk lenni. Ám azt is láttuk, hogy ez a félelem nem rettegés, hanem épp ellenkezőleg egy hatalmas szeretet Isten iránt, amely akkor és csak akkor boldog, ha azt teszi, ami örömet okoz Neki. 
Ám az istenfélelem vagy Isten iránti szeretet nem keletkezik a semmiből. Ismernem kell azt, akit szeretek. Sőt, ha az istenfélelemben növekedni akarok, akkor ez szükségszerűen maga után vonja azt, hogy Isten ismeretében is előrébb szeretnék jutni. Más szóval: vágyódnom kell arra, hogy Istent még jobban megismerjem, és lelkem egyre jobban kapcsolódjon Hozzá. Az Isten utáni vágyódásról, az istenismeretben való növekedésről lesz szó a mai alkalmon.
1. Mit jelent ismerni Istent?

Az előző mondatban elrejtve máris volt egy nagyon fontos dolog. Azt mondtam, hogy az Isten utáni vágyódásról, az istenismeretről lesz szó. Két fogalmat máris összekapcsoltam: az ismerethez társítottam egy érzést a vágyódást. Vagyis istenismeret kapcsán nem csupán információk halmazára gondolok. De valóban így van ez? Mit jelent tehát ismerni Istent? Vizsgáljunk meg egy hosszabb részt Pál apostoltól.

„4Pedig nekem test szerint is van miben bizakodnom. Ha valaki úgy véli, hogy a testben bizakodhat, én még inkább: 5körülmetéltek nyolcadnapon, Izráel nemzetségéből, Benjámin törzséből való vagyok, zsidó a zsidók közül, törvény tekintetében farizeus, 6buzgóság tekintetében az egyházat üldöző, a törvénybeli igazság tekintetében pedig feddhetetlen voltam. 7De amik nekem egykor nyereségek voltak, azokat kárnak ítéltem Krisztusért. 8Sőt most is kárnak ítélek mindent Krisztus Jézus, az én Uram ismeretének gazdagsága miatt, akiért kárba veszni hagytam és szemétnek ítélek mindent, hogy Krisztust megnyerjem, 9és benne olyannak bizonyuljak, mint akinek nincs saját igazságom a törvényből, hanem a Krisztusban való hit által van igazságom, Istentől való igazságom a hit alapján, 10hogy megismerjem őt és feltámadásának erejét és az ő szenvedéseiben való részesedést, hasonlóvá lévén az ő halálához, 11ha valamiképpen eljuthatnék a halottak közül való feltámadásra.” (Fil 3,5-11)

E személyes vallomásában Pál nagyon sokat elmond az istenismeretről. Az ő megtérését, „pálfordulását” Pál az istenismerettel összefüggésben látja: „kárnak ítélek mindent Krisztus Jézus, az én Uram ismeretének gazdagsága miatt.” (vö. a 10. v. is). Ez nem csupán egy lexikális ismeret. A változás Pál életében sokkal több volt ennél. A damaszkuszi úton nem egy új tanítással, hanem az élő, dicsőséges Jézus Krisztussal találkozott. Az istenismeret mindenekelőtt egy személyes ismeret és kapcsolat.
De akkor mit jelent ismerni Istent? Pál szerint először is azt, hogy „benne olyannak bizonyuljak, mint akinek nincs saját igazságom a törvényből, hanem a Krisztusban való hit által van igazságom, Istentől való igazságom a hit alapján.” Ez a vers az üdvösségről és megigazulásról szól. Istent ismerni legelőször is azt jelenti, hogy Őt, mint szabadító Istenemet ismerem. 
A damaszkuszi úton a tanult farizeus, Pál valami döntőt értett meg. Hiába volt ő tökéletes a tökéletesek között: hiába volt kifogástalan zsidó származású, hiába nevelkedett hagyományokban, hiába voltak kiváló tanárai és végzett kitűnő iskolát, hiába tartott be minden törvényt – a lováról leesve a damaszkuszi út porában meg kellett értenie, hogy mindezek a cselekedetei csupán egy dologra voltak jók: hogy Isten ellensége legyen. „Saul, Saul, miért üldözöl engem?” Önértékelésének romba kellett dőlnie, vélt érdemeit semminek kellett nyilvánítania, igaz ember helyett Krisztust üldöző nyomorultnak kellett látnia. Neki, a híres törvénytudónak semmivé kellett lennie, hogy megérthesse: mégis lehet igaz Isten előtt! Ha megalázkodva elfogadja Krisztus áldozatát, ha hisz, hogy az a kereszten kivégzett férfi az Ő bűneiért is szenvedett, akkor Isten szeretett gyermekévé lesz! Krisztusban találkozott Isten szeretetével, ahogy az Úr felmenti Őt minden bűnéből, és tökéletesnek tekinti az Ő drága Fia áldozata miatt. Pál ekkor megismerte Jézus Krisztust, mint az Ő Üdvözítőjét. Nemcsak dolgokat tudott meg Jézusról, hanem mindezek az igazságok a szívében okoztak gyökeres változást. Itt kezdődött számára Isten megismerése.
De az istenismeret nem áll meg ennyinél. Pál nem elégedett meg csupán a megváltással, hanem mit mond? „Hogy megismerjem őt és feltámadásának erejét és az ő szenvedéseiben való részesedést.” Pál számára az istenismeret egy élethosszig tartó folyamat volt. Ő komolyan gondolta modern korunk egyik felkapott szlogenjét, az „élethosszig való tanulást”. Bár ismerte Krisztust már, de az Ő vágya az volt, hogy egyre többet és többet tudjon meg róla. 

Meg akarta ismerni Krisztus „feltámadásának erejét”. Mit jelent ez? Máshol így fogalmazza meg:
„4Eltemettettünk tehát vele együtt a keresztség által a halálba, hogy amiképpen feltámadt Krisztus a halálból az Atya dicsősége által, úgy mi is új életben járjunk. 5Ha pedig eggyé lettünk vele az ő halálában annak hasonlósága szerint, akkor még inkább eggyé leszünk vele feltámadásában is. 6Mert tudjuk, hogy a mi ó emberünk ővele megfeszíttetett, hogy megerőtlenedjék a bűnnek teste, hogy többé ne szolgáljunk a bűnnek.” (Róm 6,4-6)

Krisztus feltámadása a bűn feletti győzelmet mutatta. Krisztus feltámadásának ereje a hívő életében azt jelenti, hogy egyre jobban képes meghalni az Ő óemberének, egyre jobban képes lerázni magáról a bűn rabigáját, és egyre inkább képes felöltözni az újembert, és odaszánni magát Isten szolgálatára.
Pál továbbá meg akarta ismerni „[Krisztus] szenvedéseiben való részesedést.” (vö. Kol 1,24) Ez a kifejezés is furcsának tűnhet. Jól tudjuk, hogy Krisztus szenvedéseihez nincs mit hozzátenni . Amikor a mi Urunk a Kálvárián azt mondta: „Elvégeztetett!”, akkor Ő minden bűnünkért örökre, hiánytalanul eleget tett. Éppen ezért nincs szükség most már egyetlen bűnért való áldozatra sem. Tehát Pál nyilvánvalóan nem gondolhatott arra, hogy Jézus szenvedése valamilyen módon elégtelen volt, és azt ő most kipótolja. De akkor mit gondolt, amikor ezt írta? 
Pál itt a szenvedéseiről ír (részletesebben lásd 2Kor 11,16-33). Nemcsak azt mondja, hogy a szenvedés szükséges a keresztyén életben, hanem azt is, hogy a mi szenvedéseink valójában az Ő, Krisztus szenvedései. Krisztus szeretetét az mutatja, hogy Ő szenvedett és meghalt értünk, bűnösökért. Ám Krisztus szenvedése a legtöbb ember számára csupán egy távoli, talán meg sem történt esemény. Éppen ezért Isten az Ő szolgáit arra is elhívta, hogy szenvedjenek (Fil 1,29), hogy az Ő szenvedésükben Isten meg tudja mutatni Krisztus szenvedését és szeretetét a világnak (vö. Fil 2,30 – a kifejezés szinte teljesen egyezik a Kol 1,24-gyel). Ilyen értelemben minden keresztyénnek része van Krisztus szenvedéseiben. Minden egyes gúny, elutasítás, hátráltatás, amit Krisztus ügyéért szenvedünk, Isten által eltervezett esemény, hogy ezeken keresztül tudjuk bemutatni Krisztus szenvedését és szeretetét a világnak. Nem egy megtérésnek volt a kiváltó oka az, hogy a hitetlen szívét megtörte az a szeretet, amelyet a keresztyén még a szenvedések között is mutatott iránta. A hangsúly nem a mi szenvedésünkön van és nem a mi szeretetünkön, hanem Krisztus szenvedésén és irántunk való szeretetén, amely képessé tett minket arra, hogy embertársainkat is szeretni tudjuk. 
Vagyis Pál növekedni akar abban, hogy az evangéliumot még több embernek mutassa be – még akkor is, ha ez azzal jár, hogy szenvednie kell majd.

Foglaljuk össze, amit eddig láttunk! Pál számára az istenismeret nem csupán a megtérésről, Isten üdvözítő ismeretéről szól, hanem a mindennapi életről is: egyre jobban akarja megismerni Istent, hogy egyre inkább tudjon harcolni a bűnnel és hirdetni az evangéliumot. 

Ebből a rövid áttekintésből látjuk, hogy az istenismeret nem csupán tudás. Istent ismerni nem annyit jelent, hogy ismered a kálvinizmus öt pontját vagy tudsz fejből száz igehelyet. Hanem akkor ismered Istent, amikor a Róla való információk befolyásolják és áthatják az életedet. Egy dolog tudni, hogy mit jelent a teljes romlottság és képesnek lenni arra, hogy tíz igével ezt alátámaszd. Ám egy teljesen más dolog ezt alkalmazni: hogy ennek tudatában naponta kegyelemért könyörögsz, nem lepődsz meg, amikor elbuksz, hanem ez még kitartóbb imádságra és kegyelemért való könyörgésre késztet. Ez az igazi istenismeret. Mindezeket látva, kedves budapesti gyülekezet, ismeritek-e Istent? Növekedtek-e az Ő ismeretében? Az olvasott ige vagy a hallott igehirdetések befolyásolják-e az életeteket? Végső soron ebben lehet lemérni a valódi ismereteteket.
2. Mennyit ér meg?

Mennyire fontos az istenismeret? Láttuk már, hogy bizonyos értelemben élet-halál kérdése. Ha nem ismered Istent, akkor nem ismered Krisztust sem, mint Üdvözítőt (Jn 17,3). Ez pedig kárhozatot jelent majd az utolsó ítéleten.
De mennyire fontos az istenismeret keresztyénként? Mennyire kell törekednünk, hogy Isten után vágyódjunk, Őróla többet és többet tudjunk meg? Azt gondolom, hogy ennél semmi sem lehet fontosabb. Kedves budapesti gyülekezet, szeretném, ha meglátnánk Isten ismeretének értékét. Az egyik mód, ahogy ezt megérhetjük, ha megvizsgáljuk, mit adtak fel emberek Isten ismeretéért.
· az apostolok a hivatásukat, és korábbi életüket (Mk 1,16-20);
· Mózes a királyi udvar kiváltságait és Egyiptom minden kincsét (Zsid 11, 24-27);
· Pál feladta egész karrierjét és kényelmes, megbecsült életét (Fil 3,5-11).

Ezért mondja Pál azt, hogy Krisztus ismerete „gazdag” (Fil 3,8), még pontosabban: mindent felülmúlóan kiváló: megéri, hogy mindent odaadjunk érte!
Ám van itt még több is. Pál nemcsak a farizeusságát hagyta ott egyszer a múltban, hanem „most is” mindent kárnak és szemétnek ítélt, ami nem vitte közelebb Krisztushoz. Mindebben Pál következetes volt: ha Krisztus megéri, hogy feladja érte életét, akkor azt is megéri, hogy folyamatosan elhárítson minden akadályt, ami Krisztustól távol tartsa. Pál céltudatossága számunkra is követendő. Kedves budapesti gyülekezet, nem lehetünk közömbösek a lelkünkkel kapcsolatban, nem legyinthetünk a megszokott bűnökre, amelyek nem engednek Krisztus közelébe. Ha keresztyén vagy, és értékes Neked Krisztus, akkor értékesnek kell lennie a hétköznapokban is. Akkor az igeolvasásod fontosabb a tévézésnél, az imádkozás az internetezgetésnél, a testvéri kapcsolatok ápolása a kényelmednél. Nem elégedhetsz meg a középszerűséggel. Nem mondhatod, hogy ez már túl sok feladnivaló Krisztusért. Vágyódnunk kell Isten után, törekedni Krisztus életet átalakító ismeretére a kis dolgokban is!
3. Hogyan szerezhetjük meg?

Ha mindezek után fontosnak tartod, hogy Krisztust megismerd, akkor minden bizonnyal a kérdésed az: hogyan növekedhetek Isten ismeretében. Könyvünk két eszközt említ.

Az első az Ige. Isten írott szava, hozzánk szóló levele az a fő forrás, amelyről minél többet megtudhatunk Teremtőnkről és Megváltónkról. Nem felesleges ismételgetés, amikor a napi bibliaolvasásról beszélünk, hiszen Isten hozzánk szóló szaván való elmélkedés adhat személyesebb ismeretet Istenről.

A második ilyen eszköz az istentisztelet. A keresztyénség nem egyéni vallás, hanem Isten a kezdetektől közösségben akarta látni népét. Ez azt jelenti, hogy a más keresztyénekkel való közösséget, és különösen az istentiszteleti közösséget Isten használja arra, hogy lelkünket felkorbácsolja, és előre mozdítson a keskeny úton.
E két eszköz mellé odatennék még egy harmadikat, a szenvedéseket. Pál esetében láttuk, hogy az Isten ismeretében való növekedés szenvedésekkel járt együtt életében – és ő nem sajnálta ezt az árat, hanem készségesen vállalta. Ám ez nem csak Pál, hanem Isten népének általános tapasztalata is. A mélységek, próbák, szenvedések felnyitják lelkünket, védtelenné tesznek, és Isten ezt arra használja, hogy mélyebben magához vonjon, és megismertessen jellemének egy-egy vonásával. Az egyiptomi fogság kétségkívül nagy szenvedés volt, ám Isten mégis e súlyos próbát használta arra, hogy megismertesse velük: Ő az Úr, a Szabadító (2Móz 6,2-8). Vagy ha ismét Pál példáját vesszük: a testébe adatott tövis volt Isten eszköze arra, hogy a gyengeségén keresztül megismerje Krisztus erejét (2Kor 12,7-10). 

Kedves budapesti gyülekezet, a gyengeségeinkkel, romlottságainkkal való szembesülés nem könnyű. Ám mégis nagy haszna van. Úgy gondolom, hogy általában rosszul gondolkozunk az érett keresztyénekről. Azt gondoljuk, hogy ők bölcsek és erősek önmagukban. Ám a Szentírásból nem ez tűnik ki. Az erejük vagy bölcsességük nem maguk miatt nagyobb, hanem azért, mert jobban átragyog rajtuk Krisztus ereje. Kegyességük lámpája nagyobb erővel világít, de nem azért, mert ők ’jobbak’ vagy ’kegyesebbek’, hanem azért, mert rá vannak csatlakoztatva Krisztus energiát adó hegynyi áramforrására. A lelki növekedés útja nem az, hogy egyre ügyesebbnek, bölcsebbnek, okosabbnak tűnj, hanem épp ellenkezőleg: egyre inkább lásd meg nyomorultságodat, és egyre gyakrabban menj Krisztushoz, így a Vele való kapcsolat megerősít és bölcsebbé tesz. Az Ő ereje a mi erőnk – erőtlenségünk ellenére is.
Most, hogy mindezeket halljuk, remélem, nem tűnik olyan nagy árnyak az a „pillanatnyi könnyű szenvedés” (2Kor 4,17). Remélem, hogy mindannyian látjuk, milyen kevéssé ismerjük Istent, ugyanakkor közösen vágyunk arra, hogy többet tudjunk meg Róla – nemcsak elméletben, hanem a gyakorlati életünkben is. Kedves budapesti gyülekezet, akkor hát előre az istenismeretben és az Ő kegyelmében való növekedésben! Ámen.
2

